Document ID: 32005R1972

PADOMES REGULA (EK, EURATOM) Nr. 1972/2005
(2005. gada 29. novembris),
ar ko no 2005. gada 1. jūlija koriģē iemaksas likmi Eiropas Kopienu ierēdņu un pārējo darbinieku pensiju shēmā
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu,
ņemot vērā Eiropas Kopienu Civildienesta noteikumus un Kopienu pārējo darbinieku nodarbināšanas kārtību, kā noteikts Regulā (EEK, Euratom, EOTK) Nr. 259/68 (1), kurā jaunākie grozījumi izdarīti ar Regulu (EK, Euratom) Nr. 723/2004 (2), un jo īpaši minēto noteikumu 83.a pantu un XII pielikumu,
ņemot vērā Komisijas priekšlikumu,
tā kā:
(1)
Saskaņā ar Civildienesta noteikumu XII pielikuma 13. pantu Statistikas birojs 2005. gada 1. septembrī ir iesniedzis ziņojumu par 2005. gadā veikto pensiju shēmas piecu gadu aktuāro novērtējumu, atjauninot šajā pielikumā minētos parametrus. No šā novērtējuma izriet, ka iemaksu likme, kas vajadzīga, lai nodrošinātu pensiju shēmas aktuāro līdzsvaru, ir 10,3 % no pamatalgas.
(2)
Tomēr saskaņā ar XII pielikuma 2. panta 2. punktu korekcijas rezultātā, kas stājas spēkā 2005. gada 1. jūlijā, iemaksa nedrīkst pārsniegt 10,25 %.
(3)
Pamatojoties uz šo ziņojumu, jāveic iemaksu likmes korekcija, kas vajadzīga, lai nodrošinātu Eiropas Kopienu ierēdņu un pārējo darbinieku pensiju shēmas aktuāro līdzsvaru, nepārsniedzot 10,25 % no pamatalgas,
IR PIEŅĒMUSI ŠO REGULU.
1. pants
No 2005. gada 1. jūlija Civildienesta noteikumu 83. panta 2. punktā minētā iemaksu likme ir 10,25 %.
2. pants
Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2005. gada 29. novembrī

Labels: 10
0
15